CELEX: E2020P0009
Language: et
Date: 2020-07-10 00:00:00
Title: EFTA järelevalveameti 10. juulil 2020 Norra Kuningriigi vastu algatatud hagi (Kohtuasi E-9/20) 2020/C 275/03

20.8.2020   
            
            
               ET
            
            
               Euroopa Liidu Teataja
            
            
               C 275/4
            
         
      EFTA järelevalveameti 10. juulil 2020 Norra Kuningriigi vastu algatatud hagi
      (Kohtuasi E-9/20)
      (2020/C 275/03)
      EFTA järelevalveamet, Rue Belliard 35, 1040 Brüssel, keda esindavad Stewart Watson, Claire Simpson, Erlend M. Leonhardsen, Catherine Howdle ja Carsten Zatschler, algatas 10. juulil 2020 EFTA kohtus hagi Norra Kuningriigi vastu.
      EFTA järelevalveamet taotleb, et EFTA kohus:
      
                  1.
               
               
                  tuvastaks, et jättes jõusse sellised sätted nagu aktsiaseltside seaduse paragrahvid 6-11(1) ja 6-36(2), osaühingute seaduse paragrahvi 6-11(1) ning finantsettevõtjate seaduse paragrahvid 7-5 ja 8-4(5), on Norra Kuningriik jätnud täitmata oma kohustused vastavalt EMP lepingu artiklitele 31 ja 28, EMP lepingu V lisa punktis 2 osutatud õigusakti (Euroopa Parlamendi ja nõukogu 5. aprilli 2011. aasta määrus (EL) nr 492/2011 töötajate liikumisvabaduse kohta liidu piires) artikli 1 lõikele 1 ja EMP lepingu XXII lisa punktis 8 osutatud õigusakti (nõukogu üheteistkümnes, 21. detsembri 1989. aasta direktiiv 89/666/EMÜ avalikustamisnõuete kohta, mis on seotud liikmesriigis filiaali asutamisega teise liikmesriigi õigusele alluva teatud liiki äriühingu poolt) artiklile 2;
               
            
                  2.
               
               
                  kohustaks Norra Kuningriiki kandma menetluskulud.
               
            
         Õiguslik ja faktiline taust ning hagi toetuseks esitatud väited
      
      
                  —
               
               
                  Käesolev hagi käsitleb mitut (kodakondsus- ja/või) elukohanõuet, mis on sätestatud Norra äriühinguõiguses isikute suhtes, kes täidavad teatavaid juhtimisülesandeid Norras registreeritud ja asutatud äriühingutes. Asjaomaste õigussätete kohaselt peab teatav osa äriühingute asutajatest, juhtidest, juhatuse liikmetest ning aktsionäre esindava organi liikmetest (edaspidi „äriühingu esindajad“) elama Norras. Samal ajal määratakse nendes sätetes kindlaks, et nimetatud elukohanõudeid ei kohaldata EMP riikide kodanike suhtes, kuid seda vaid tingimusel, et nad elavad ühes neist riikidest.
               
            
                  —
               
               
                  Seega piiravad need sätted teises EMP riigis seaduslikult asutatud äriühingute võimalusi Norras äriühingut asutada ja seal äritegevusega tegeleda, kui äriühingu esindajate hulgas on isikuid, kes ei ole EMP kodanikud või kes on küll on EMP kodanikud, kuid ei ela EMPs. Lisaks piiravad need sätted väljaspool EMPd elavate EMP kodanike võimalusi tegutseda äriühingu esindajatena Norra äriühingutes.
               
            
                  —
               
               
                  EFTA järelevalveamet (edaspidi „järelevalveamet“) väidab, et kõnealused sätted kujutavad endast peamiselt selliste äriühingute asutamisvabaduse põhjendamatut piiramist Norras, mis on asutatud EMP riigi õiguse kohaselt ja millel on EMPs tegevuskoht. Seega rikutakse nende sätetega EMP lepingu artiklit 31. Samuti on need nõuded vastuolus direktiiviga 89/666/EMÜ ning rikuvad ka EMP lepingu artiklit 28 ja määrust (EL) nr 492/2011 nende isikute vaatepunktist, kellele need sätted on suunatud.
               
            
                  —
               
               
                  Kohtuasi algatati 2014. aastal järelevalveameti algatusel. Sellele järgnevatel aastatel selgitas Norra valitsus järelevalveametiga toimunud arvamuste vahetuste käigus, tuginedes muu hulgas 4. novembri 2015. aasta ametlikule kirjale ja 12. oktoobri 2016. aasta põhjendatud arvamusele, et elukohanõuete eesmärk oli tagada ligipääs äriühingu juhtimisele ja võimaldada riiklikel ametiasutustel teostada järelevalvet nende äriühingute üle.
               
            
                  —
               
               
                  Norra valitsus pidas nõudeid selleks vajalikuks, sobivaks ja asjakohaseks.
               
            
                  —
               
               
                  Järelevalveamet selle seisukohaga ei nõustu, pidades eelkõige silmas nii EFTA kohtu kui ka Euroopa Kohtu mitut otsust, milles leiti sarnased nõuded olevat vastuolus EMP lepingu artikliga 31 ja ELi toimimise lepingu artikliga 49.
               
            
                  —
               
               
                  Tuleb märkida, et Norra valitsus on koostanud ettepanekud nende nõuete leevendamiseks. Õigusloomeprotsessi avaliku konsultatsiooni etapp lõppes 16. jaanuaril 2020. Need ettepanekud olid käesoleva hagi esitamise ajal veel vastu võtmata.